#### E L Ő T E R J E S Z T É S

### Szombathely Megyei Jogú Város Közgyűlésének

### Városstratégiai, Idegenforgalmi és Sport Bizottságának

### 2024. november 26-i ülésére

*Javaslat Szombathely város területén lévő hidak vizsgálatával kapcsolatos döntések meghozatalára*

Tájékoztatom a Tisztelt Bizottságot, hogy a közúti hidak nyilvántartásáról és műszaki felügyeletéről szóló 1/1999. (I.14.) KHVM rendelet (továbbiakban: Rendelet) szabályozza a közúti hidak vizsgálatát, illetve azok tartalmi elemeit.

A hidak műszaki felügyelete keretében a Rendelet alapján az alábbi vizsgálatokat szükséges elvégezni:

* hídellenőrzés
* hídszemle
* hídvizsgálat
* fővizsgálat

**Hídellenőrzés:**

A hídellenőrzést a közút ellenőrzésével egyébként megbízott személy (útellenőr), rendszeres időközönként az útszakasz szolgáltatási szintjének megfelelő gyakorisággal köteles végezni.

A hídellenőrzés során meg kell állapítani, hogy az előírt forgalomkorlátozó vagy figyelmeztető táblák, illetve jelzések a helyükön vannak-e, a világító berendezések működnek-e, a hídpályán és a hídszerkezeten nincs-e a forgalom biztonságát közvetlenül veszélyeztető hiba vagy hiányosság; nincs-e kidöntött vagy hibás korlát, durva szegélycsorbulás, élvédő szögacél durva lazulása, illetőleg veszélyes kátyú, vagy a hídszerkezeten ütközési sérülés, esetleg a vízmeder megbontására utaló elváltozás.

**Hídszemle**:

Hídszemlét kell tartani minden hídon félévenként, kivéve abban a félévben, amikor hídvizsgálatot végeznek.

A hídszemle során meg kell győződni arról, hogy

* az előírt, illetve szükséges forgalomkorlátozó és egyéb figyelmeztető táblák vagy jelzések a megfelelő helyre kerültek-e kihelyezésre, a világító berendezések működnek-e;
* a hídpálya és a hídhoz tartozó lépcsők tiszták-e, a víznyelők, folyókák nincsenek-e eltömődve;
* a korlátok, mellvédek, zajárnyékoló falak hibátlanok-e;
* az útpályák, járdák, kerékpárutak burkolata, szegélyei, vízelvezetései és dilatációs berendezései hibátlanok-e;
* az áthidaló és alátámasztó szerkezetek hibátlanok-e, azokon ütközésből vagy egyéb okból nincsenek-e sérülések, repedések, görbülések, hiányok, rendellenes átázások; a szerkezeti részek közötti építési hézagok nincsenek-e túlzottan megnyílva; a szerkezeti részek nincsenek-e szokatlanul megdőlve, elcsúszva; a szerkezeteken nincsenek-e a korrózióra, az acélszerkezeteken a kapcsolati hiányra utaló jelek;
* a szabadon elhelyezett feszítőkábeleken nincs-e látható elváltozás;
* a hídhoz csatlakozó töltések és azok burkolatai nem hiányosak-e, nincs-e rajtuk kimosás, besüppedés; a hídhoz csatlakozó út burkolatában nincs-e forgalmat veszélyeztető besüllyedés;
* az áthidalt vízfolyás medrében nincsenek-e a híd alépítményeit érintő kimosásra utaló jelek, a hídfőknél partcsúszások, a mederburkolás megbomlására utaló jelek;
* a hídfők és felszerkezetek belső tereit lezáró szerkezetek épek-e.

**Hídvizsgálat**:

Hídvizsgálatot kell tartani minden hídon évenként, kivéve abban az évben, amikor a hídon fővizsgálatot végeznek.

Hídvizsgálatot kell tartani a következő esetekben is:

* nagyobb árvíz vagy jéglevonulás után annak megállapítására, hogy azok során keletkeztek-e a hídfalazatoknál káros mértékű kimosások, alámosások;
* a hídon vagy a híd alatt bekövetkezett járműbalesetek után, annak megállapítására, hogy keletkezett-e abból a hídon sérülés;
* hajónak a hídpillérhez vagy a hídszerkezethez történő ütközése esetén az okozott sérülések megállapítására;
* földrengés, alábányászás miatti földmozgás, nyomóvezeték törés, elektromos vezetékszakadás és hasonlók bekövetkezése után, ha a hídon és a hídhoz csatlakozó töltésen meghibásodástól kell tartani;
* a hídszemle megállapításai alapján, ha az azt végző a hídvizsgálat megtartását kéri.

**Fővizsgálat**:

A híd minden részletére és tartozékára kiterjedő, testközelből, segédeszközökkel (állvány, vizsgálójármű), vizsgálóeszközökkel, műszerekkel, esetleg terheléses vizsgálattal végzett vizsgálat, amely a híd egyébként eltakart részeire, mászható vagy megszemlélhető üregeire és a vízben álló híd víz alatti részeire is kiterjed.

A Rendelet előírásainak maradéktalan betartása érdekében a Városüzemeltetési és Városfejlesztési Osztály Kommunális Irodájának működésébe 2024. november 1. napjától beépítésre került a **hídellenőrzés**, amely keretében havi rendszerességgel, dokumentáltan ellenőrzésre kerül az Önkormányzat kezelésében lévő 30 db közúti híd (Gyöngyös-patakon 19 db, Perint-patakon 8 db, Arany-patakon 2 db, Csaba úti felüljáró).

A Városüzemeltetési és Városfejlesztési Osztály árajánlatot kért (nettó 5.805.000,- Ft) Szombathely Megyei Jogú Város Önkormányzata kezelésében álló hidak **2025. évi éves hídvizsgálat**ának, továbbá a hídvizsgálatot követő fél év utáni **hídszemle** elvégzésére, amely alapján a vizsgálathoz szükséges munka még ebben az évben megrendelésre kerül.

Előzetes szakértői felmérés alapján a Bartók Béla körúti Perint-patak közúti híd esetében az éves hídvizsgálat helyett fő-, és célvizsgálat elvégzése indokolt. A Városüzemeltetési és Városfejlesztési Osztály által kért árajánlat (11 650 000 Ft + ÁFA) alapján a fő-, és célvizsgálat elkészítésére vonatkozó dokumentáció beszerzésre kerül, amelynek a fedezetét a 2025. évi költségvetésben biztosítani szükséges, azonban a költségeket önkormányzatunk a TOP Plusz 1.3.2-23 kódszámú „Fenntartható városfejlesztés” című pályázat keretében kívánja elszámolni.

A Bartók Béla körúti Perint-patak közúti híd felújításán túl a fenti pályázatból kívánja Önkormányzatunk felújítani a Kodály Zoltán utcai Perint-patak közúti hidat, valamint a Markusovszky utcai Gyöngyös-patak közúti hídat.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen.

**Szombathely, 2024. november „ ”**

 /: **Horváth Soma**:/

**HATÁROZATI JAVASLAT**

**….…./2024. (XI.26.) VISB. számú határozat**

A Városstratégiai, Idegenforgalmi és Sport Bizottság megtárgyalta a „*Javaslat Szombathely város területén lévő hidak vizsgálatával kapcsolatos döntések meghozatalára’* című előterjesztést, és az SZMSZ 54. § (1) bekezdés 25. pontja alapján az alábbi döntést hozza:

1. A Bizottság támogatja, hogy az Önkormányzat kezelésében álló közúti hidak ellenőrzése a közúti hidak nyilvántartásáról és műszaki felügyeletéről szóló 1/1999. (I.14.) KHVM rendelet mellékletét képező szabályzat 5. pontja alapján havi rendszerességgel megtörténjen.
2. A Bizottság a 2025. évi éves hídvizsgálattal és a hídszemlével kapcsolatos tájékoztatást tudomásul veszi.
3. A Bizottság javasolja, hogy Bartók Béla körúti Perint-patak közúti híd esetében fő-, és célvizsgálat megrendelésre kerüljön, egyúttal javasolja a Közgyűlésnek, hogy a vizsgálat fedezete a 2025. évi költségvetésben biztosításra kerüljön.

**Felelős:** Dr. Nemény András polgármester

 Dr. Horváth Attila alpolgármester

Horváth Soma alpolgármester

 Tóth Kálmán, a bizottság elnöke

 /a végrehajtás előkészítéséért:

 Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

 Bonti Tamás, a Kommunális Iroda vezetője

 Stéger Gábor, a Közgazdasági és Adó Osztály vezetője/

**Határidő:** 1. pont: folyamatos

 2. pont: azonnal

 3. pont: 2025. évi költségvetés elfogadása